CELEX: 32022D0983
Language: sl
Date: 2022-06-17 00:00:00
Title: Sklep Sveta (EU) 2022/983 z dne 17. junija 2022 o stališču, ki se v imenu Evropske unije zastopa v Svetu Svetovne carinske organizacije v zvezi z odobritvijo osnutka sprememb poslovnika Odbora za harmonizirani sistem

24.6.2022   
               
               
                  SL
               
               
                  Uradni list Evropske unije
               
               
                  L 167/100
               
            
         SKLEP SVETA (EU) 2022/983
         z dne 17. junija 2022
         o stališču, ki se v imenu Evropske unije zastopa v Svetu Svetovne carinske organizacije v zvezi z odobritvijo osnutka sprememb poslovnika Odbora za harmonizirani sistem
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 31, člena 43(2) in člena 207(4), prvi pododstavek, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Mednarodno konvencijo o harmoniziranem sistemu poimenovanj in šifrskih oznak blaga (v nadaljnjem besedilu: Konvencija), je Unija sklenila s Sklepom Sveta 87/369/EGS (1), in je začela veljati 1. januarja 1988.
                  
               
                     (2)
                  
                  
                     V skladu s členom 6(6) Konvencije Odbor za harmonizirani sistem (v nadaljnjem besedilu: Odbor za HS) sprejme svoj poslovnik s sklepom najmanj dveh tretjin glasov njegovih članov. Tako sprejet poslovnik potrdi Svet Svetovne carinske organizacije (WCO).
                  
               
                     (3)
                  
                  
                     Svet WCO naj bi na junijskih zasedanjih (139. in 140. zasedanje, 23. do 25. junija 2022) odobril osnutek sprememb poslovnika Odbora za HS. Takšen osnutek sprememb bo odobren na podlagi predloga, ki ga je pripravil Odbor za HS in je bil dokončno oblikovan na 64. zasedanju (18. do 27. septembra 2019) in 68. zasedanju (6. do 28. septembra 2021). Spremembe bodo začele veljati po njihovem sprejetju.
                  
               
                     (4)
                  
                  
                     Nadvse pomembno je, da Odbor za HS sprejema odločitve na pregleden in učinkovit način ter da te odločitve v največji možni meri podpirajo člani Odbora za HS.
                  
               
                     (5)
                  
                  
                     Glede na to, da naj bi Svet WCO sprejel osnutek sprememb poslovnika Odbora za HS, je primerno določiti stališče, ki se zastopa v imenu Unije v Svetu WCO, saj bo spremenjeni poslovnik, potem ko bo sprejet, imel za Unijo pravne učinke in bo lahko odločilno vplival na vsebino prava Unije, zlasti na Prilogo I k Uredbi Sveta (EGS) št. 2658/87 (2).
                  
               
                     (6)
                  
                  
                     Stališče Unije je, da se podpre osnutek sprememb poslovnika Odbora za HS in vse manjše redakcijske ali jezikovne prilagoditve, ki se zdijo potrebne –
                  
               SPREJEL NASLEDNJI SKLEP:
         
            Člen 1
            
               1.   Stališče, ki se v imenu Unije zastopa na zasedanjih Sveta Svetovne carinske organizacije (WCO) junija 2022, je, da se podpre osnutek sprememb poslovnika Odbora za harmonizirani sistem, kakor je določen v Prilogi k temu sklepu.
            
            
               2.   Predstavniki Unije v Svetu WCO se lahko dogovorijo o manjših redakcijskih ali jezikovnih prilagoditvah osnutka sprememb iz odstavka 1, glede na razvoj na prihodnjih zasedanjih Sveta WCO, po posvetovanju z državami članicami ali med usklajevalnimi sestanki na kraju samem brez nadaljnjega sklepa Sveta.
            
         
         
            Člen 2
            Ta sklep začne veljati na dan sprejetja.
         
         
            V Luxembourgu, 17. junija 2022
            
               
                  Za Svet
               
               
                  predsednik
               
               B. LE MAIRE
            
         
         
            (1)  Sklep Sveta 87/369/EGS z dne 7. aprila 1987 o sprejetju Mednarodne konvencije o harmoniziranem sistemu poimenovanj in šifrskih oznak blaga in Protokola o spremembah Konvencije (UL L 198, 20.7.1987, str. 1).
         
            (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter o skupni carinski tarifi (UL L 256, 7.9.1987, str. 1).
      
      
         
            PRILOGA
            OSNUTEK SPREMEMB POSLOVNIKA ODBORA ZA HARMONIZIRANI SISTEM
            1.   Osnutek sprememb člena 19 poslovnika
            
                        tretji odstavek
                     
                     
                        Odločitve o spremembah Konvencije se sprejemajo z najmanj dvotretjinsko večino glasov, ki jih oddajo člani Odbora. Če pa obstajata dve ali več možnosti za spremembo, Odbor najprej izvede postopen postopek glasovanja, kot je opisano v nadaljevanju v okviru postopka glasovanja z navadno večino, da se možnosti omejijo na eno. Ko bo za spremembo na voljo ena sama možnost, bo končno glasovanje o tem, ali naj se sprememba sprejme ali zavrne, potekalo v skladu s pravilom dvotretjinske večine.
                     
                  
                        četrti odstavek
                     
                     
                        Druge odločitve se sprejmejo z navadno večino glasov (več kot 50 odstotkov), ki jih oddajo člani Odbora. Če obstajata več kot dve možnosti in nobena od njih ne doseže več kot 50 odstotkov glasov, ki so jih oddali člani Odbora, se pri glasovanju z navadno večino uporabi postopek postopnega glasovanja, s katerim se zmanjša število možnosti, tako da se črta možnost z najmanj glasovi, dokler možnost z največ glasovi ne doseže več kot 50 odstotkov glasov, ki so jih oddali člani Odbora.
                     
                  2.   Osnutek sprememb člena 20 poslovnika
            
                        Uradna obvestila generalnemu sekretarju o predložitvi katere koli zadeve Svetu ali Odboru v ponovno preučitev v skladu z drugim odstavkom člena 8 Konvencije in Sklepom Sveta št. 298 se ne smejo predložiti pred dnem po zaključku zasedanja Odbora, temveč jih je treba predložiti do konca drugega meseca, ki sledi mesecu, v katerem je bilo zasedanje zaključeno. Šteje se, da je uradno obvestilo predloženo v roku, če ga je generalni sekretar prejel pred 24. uro (po bruseljskem času) zadnjega dne roka.
                        V skladu s Sklepom Sveta št. 298 lahko generalni sekretar zadeve, ki izhajajo iz drugega odstavka člena 8 Konvencije, na zahtevo pogodbenice vrne neposredno Odboru, pod pogojem, da je zahteva predložena v roku, določenem v prejšnjem odstavku. Generalni sekretar nato zadevo uvrsti na dnevni red naslednjega zasedanja Odbora v ponovno preučitev.
                        Če različne pogodbenice Svetu in Odboru predložijo zahteve v zvezi z isto zadevo ali če pogodbenica ne določi, ali naj se zadeva predloži Svetu ali neposredno Odboru, se zadeva predloži Svetu. Generalni sekretar obvesti vse pogodbenice o prejemu zahteve za predložitev zadeve Svetu ali Odboru.
                        Pogodbenica, ki zahteva predložitev zadeve Svetu ali Odboru, lahko svojo zahtevo kadar koli umakne, preden zadevo preuči Svet ali ponovno preuči Odbor. Vendar pa bo Odbor preučil zadevo, če jo je predložil Svet. V primeru, da pogodbenica umakne zahtevo, se šteje, da je prvotna odločitev Odbora odobrena, razen če zahteva druge pogodbenice, ki obravnava isto zadevo, še ni zaključena. Generalni sekretar obvesti pogodbenice o kakršnem koli umiku.
                        Kadar se v skladu z določbami člena 8.3 Konvencije in Sklepa Sveta št. 298 katera koli zadeva v celoti ali delno predloži Odboru v ponovno preučitev, pogodbenica, ki je zahtevala ponovno preučitev zadeve, generalnemu sekretarju najmanj 60 dni pred datumom začetka naslednjega zasedanja Odbora predloži uradno obvestilo, v katerem navede razloge za zahtevo za ponovno preučitev, skupaj s svojimi predlogi za rešitev zadeve. Generalni sekretar to obvestilo razpošlje drugim pogodbenicam.